शाकम्भरी

देश में तीन जगह हैं माता शाकंभरी के मंदिर....जानिए पूरी कहानी
माँ शाकम्भरी देवी ने शाक के द्वारा (जब 100 वर्ष तक वर्षा नही हुई थी) जीवन यापन कराया था इस जगह वर्ष भर हरियाली बनी रहती है  (पं विनोद कुमार शर्मा)
      माँ शाकम्भरी देवी माँ आदिशक्ति का एक सौम्य स्वरूप है। माँ को चार भुजा और कही पर अष्टभुजा वाली के रुप में भी दर्शाया गया है। माँ समस्त भुमंडल की अधीश्वरी भुवनेश्वरी ही है। ये माँ ही वैष्णो, चामुंडा, कांगड़ा वाली, ज्वाला, चिंतापुरणी, कामाख्या, चंडी, बाला सुंदरी, मनसा, नैना और शताक्षी कहलाती है। माँ शाकम्भरी ही रक्तदंतिका, छिन्नमस्तिका, भीमा,भ्रामरी और श्री दुर्गा है। वस्तुत माँ शाकम्भरी ही सबसे बड़ी माँ है। माँ का दिल इतना कोमल है की भक्तों को और पुरे संसार को भूखा देख तड़प उठा। और नैनो से अश्रु धारा बहाकर संसार को तृप्त किया। 
    धन्य है वो माँ जो अपनी छाती से दूध पिला कर अपने बच्चों का पालन पोषण करती है
और धन्य है वो शाकम्भरी माँ जो अपने शरीर से उत्पन्न हुए शाको द्वारा समस्त प्राणियों का कल्याण करती है
 माँ श्री शाकंभरी के देश मे अनेक सिद्धपीठ है। जिनमे सकरायपीठ और सांभर पीठ राजस्थान मे और सहारनपुर पीठ उत्तर प्रदेश मे है। माँ श्री शाकंभरी भगवती का अति पावन प्राचीन सिद्ध शक्तिपीठ शिवालिक पर्वतमाला के जंगलों में एक बरसाती नदी के किनारे है। जिसका वर्णन स्कंद पुराण,मार्कंडेय पुराण,भागवत आदि पुराणों मे मिलता है। माँ का यही शक्तिपीठ देवी का नित्य स्थान है। कहा जाता है कि माता यहाँ स्वयंभू स्वरूप मे प्रकट हुई थी। जनश्रुतियों के अनुसार जगदंबा के इस धाम के प्रथम दर्शन एक चरवाहे ने किये थे। जिसकी समाधि आज भी मंदिर परिसर मे बनी हुई है। माँ के दर्शन से पुर्व यहाँ देवी के अनन्य भक्त भूरादेव के दर्शन करने का विधान है। शाकम्भरी देवी माँ के वैसे तो अनेक धाम है। लेकिन सहारनपुर की जंगली पहाडियों मे विराजमान सिद्ध भवन की छटा ही कुछ निराली है। पहाड़ी की तलहटी मे माँ का मंदिर है। पंद्रह-सौलह सीढियाँ चढने के पश्चात माँ के अद्भुत स्वरूप के दर्शन होते हैं। संगमरमर के चबुतरे पर जिस पर चांदी मढी हुई है माता अपने चारों स्वरूपों और बाल गणेश के साथ विराजमान है। माता के चारों रूप सुंदर पोशाकों सोने व चांदी के आभुषणो से अलंकृत है। माँ के दायीं और भीमा एवं भ्रामरी तथा बायीं और शताक्षी देवी प्रतिष्ठित है। देश मे ये एकमात्र ऐसा मंदिर है जहाँ दुर्गा के चार रूपो के दर्शन एक साथ होते है। माँ के दर्शन से पुर्व भुरा देव बाबा के दर्शन करने होते है। जिन्होंने देवासुर संग्राम में शामिल होकर अपने प्राणों का बलिदान दे दिया था। माता जगदंबा ने प्रसन्न होकर भुरादेव को यह वरदान दिया था कि जो भी प्राणी मेरे दर्शनार्थ आएगा वह प्रथम भुरादेव के ही दर्शन करेगा।अर्थात बगैर भुरादेव के दर्शन माता को अपनी पुजा स्वीकार नहीं होती। माँ श्री शाकम्भरी देवी जी साक्षात लक्ष्मी स्वरूपा है। शाकम्भरी देवी जी भगवान विष्णु के ही आग्रह करने पर शिवालिक की दिव्य पहाडियों पर स्वयंभू स्वरूप मे प्रकट हुई थी। माता शाकम्भरी के स्वरूप का विस्तृत वर्णन दुर्गा सप्तशती के मुर्ति रहस्य अध्याय मे मिलता है। कहा जाता है कि महाशक्ति ने आयोनिजा स्वरूप मे प्रकट हो शताक्षी अवतार धारण किया। देवी शताक्षी रचना का प्रतीक है। शताक्षी माँ ने ही शाकों द्वारा सबकी बुभुक्षा को शांत किया और श्री शाकम्भरी देवी कहलाई जोकि पालन का प्रतीक है। शाकम्भरी देवी ने ही दुर्गमासुर दानव का संहार करके जगत को शांति प्रदान की और दुर्गा कहलाई जोकि संहार का प्रतीक है। अतः जगदंबा शाकम्भरी देवी जी ही अप्रत्यक्ष रूप से परमशक्ति परमेश्वरी महामाया है। माँ का शक्तिपीठ अति प्राचीन है। माता के बुलाने पर भक्तजन चुंबकीय शक्ति की तरह दरबार की और खींचें चले आते है।माता के भवन की परिक्रमा मे काल भैरव,ज्वाला देवी,काली माता,शिवजी,गणेश भगवान, हनुमान जी नैना चरवाहा आदि के लघु मंदिर बने हुए है। जगत को तारने वाली और शरणागत का परित्राण करने वाली महाशक्ति जगत माता चंडिका साक्षात माँ शाकम्भरी ही है। माँ अंबा भगवती भवानी भुवनेश्वरी भंडारे भरने वाली है।माँ सर्वव्यापी और सर्वविदित है पुरातन काल मे माँ शाकम्भरी देवी ही हिमालय की पर्वत शृंखलाओं मे प्रकट हुई थी अतः माँ का सर्वाधिक प्राचीनतम तीर्थ यही है और सतयुग मे देवी सती का शीश भी यहाँ गिरा जो इसकी प्राचीनता की पुष्टि करता है। माँ शाकम्भरी चौहान सहित अनेक राजपूतो और अन्य जातियों की कुलदेवी है 8वीं शताब्दी के काल मे अनेकों राजपूत अपने राज्य का विस्तार करते हुए राजस्थान पहुंच गए वहाँ जाकर भी उन्होंने अपनी कुलदेवी माँ शाकम्भरी के भव्य मंदिर बनवाये और आशाएं पूरी करने वाली माँ शाकम्भरी आशापुरा नाम से भी विख्यात हुई।माँ आदिशक्ति जगतजननी जगदंबिका योगमाया शाकम्भरी जंगल मे मंगल करने वाली भगवती है। माँ के सिद्ध शक्तिपीठ का उल्लेख महाभारत के वन पर्व मे इस प्रकार है " राजन उस पवित्र देवी स्थान की यात्रा करे जो तीनों लोको मे शाकम्भरी के नाम से विख्यात है "। यहाँ पर यह वर्णन शिवालिक पर्वत पर विराजमान शाकम्भरी देवी का ही है क्योंकि इस वर्णन मे शाकेश्वर महादेव का भी उल्लेख है जो शाकम्भरी देवी मंदिर के पीछे पहाड़ी की गोद मे है। लेकिन वर्तमान मे उन लोगों की कमी नही है जो इस मंदिर की प्राचीनता को लेकर संदेह करते है। अगर मंदिर की प्राचीनता के बारे मे पता करना है तो महाभारत के वनपर्व और स्कंद पुराण के केदारखंड का अध्ययन नितांत आवश्यक है क्योंकि केवल अनुमान लगाने से कुछ हासिल नही हो सकता। पांडवों द्वारा स्थापित पांच शिवमंदिर भी यहाँ है यथा बडकेश्वर महादेव, शाकेश्वर महादेव, इन्दरेश्वर महादेव, कमलेश्वर महादेव और वटुकेश्वर महादेव। माता का मंदिर  चारों और से पहाडियों से घिरा हुआ है जिनकी ऊंचाई 500 से 800 मीटर तक है। इस क्षेत्र मे बेर, बेलपत्र, सराल, तुरड, महव्वा,आंवला,तेंदू, कढाई, शीशम, खैर, सराल, आम, जामुन, डैक,अमलतास, पलाश,नीम, सांगवान, साल आदि के पेड़ अत्यधिक पाये जाते है। इसके अतिरिक्त शिवालिक की ये पहाडियां आयुर्वेद औषधियों से परिपूर्ण है। इस क्षेत्र मे बंदर, काले मुंह वाले लंगूर, हाथी, हिरन, चित्तल, जंगली बकरे, मुर्गे, तोते, सेह, बलाई, लोमडे, गुलदार, माहें, तेंदुए आदि वन्य जीव निवास करते हैं। शाकम्भरी देवी सिद्धपीठ के उत्तर की और सात किमी दूर सहंस्रा ठाकुर धाम है जोकि प्राकृतिक आभा से परिपूर्ण है। सहंस्रा ठाकुर के पास ही प्राचीन गौतम ऋषि की गुफा, सुर्यकुंड आदि पवित्र स्थान है। शाकम्भरी देवी मंदिर के पास ही माता छिन्नमस्ता देवी और मनसा देवी का संयुक्त मंदिर है। माता छिन्नमस्ता का मंदिर चार शिव मंदिरों के बीच मे है पूर्व मे कमलेश्वर महादेव,पश्चिम मे शाकेश्वर महादेव, उत्तर मे वटुकेश्वर महादेव और दक्षिण मे इन्दरेश्वर महादेव के मंदिर है। माता शाकम्भरी देवी के मंदिर से एक फर्लांग आगे पहाडियों के बीच प्राचीन रक्तदंतिका देवी का मंदिर है जिसका जीर्णोद्धार 1968 के लगभग मे हुआ था। रक्तदंतिका मंदिर से कुछ आगे महाकाली की प्राचीन गुफा भी है। माता शाकंभरी देवी मंदिर के बारे में मान्यता है कि नवरात्र की चतुर्दशी पर यहां शेर भी शीश नवाने के लिए आता था। जब माता का शेर यहां शीश नवाने के लिए आता था तब सभी भक्त रास्ता छोड़ देते थे और शेर शीश नवाकर चुपचाप चला जाता था। आज आसपास आबादी होने की वजह से शेर तो नही आता लेकिन शेर के आने के आने के प्रमाण जरूर मिलते हैं। इस मंदिर के बारे में ऐसी भी धारणा है कि इस मंदिर परिक्षेत्र में तेल से कोई भी खाद्य पदार्थ नहीं बनाया जाता था अगर कोई भूलवश भी तेल से खाद्य पदार्थ बनाने की कोशिश भी करता था तो उसकी दुकान में आग लग जाती थी इसलिए यहां पर सभी भोजन सामग्री घी से बनाई जाती थी। इस पावन सिद्धपीठ के लगभग 100 किलोमीटर दायरे के अंदर काफी और प्राचीन तीर्थ भी हैं जिनका वर्णन वेदों और पुराणों में किया गया है। माता शाकंभरी देवी मंदिर से 90 किलोमीटर दूर पूर्व की ओर हरिद्वार तीर्थ है जो कि उत्तराखंड राज्य मे है। सिद्धपीठ से 78 किलोमीटर दूर दक्षिण की ओर देवबंद नामक स्थान पर प्राचीन माता त्रिपुरा बाला सुंदरी का मंदिर है। इस पंचकोसी सिद्धपीठ से लगभग 81 किलोमीटर दूर पश्चिम की ओर श्री आदिबद्री तीर्थ और माता मंत्रा देवी और सरस्वती नदी का उद्गम स्थल है जो कि हरियाणा के यमुनानगर जिले में आता है। सिद्धपीठ से लगभग 35 किलोमीटर दूर पश्चिम की ओर यमुनानगर जिले में ही कालेश्वर महादेव का प्राचीन मठ है। शाकंभरी देवी से लगभग 99 किलोमीटर दूर त्रिलोकपुर धाम है जहां माता बाला सुंदरी का भव्य मंदिर है जोकि हिमाचल राज्य के जिला सिरमौर में पड़ता है। वर्तमान में माता शाकुंभरी देवी की गणना उत्तर भारत की प्रसिद्ध नौ देवी स्थलों मे की जाती है अगर उत्तर भारत की नौ देवियों के नाम आए तो बिना माता शाकंभरी की यात्रा के नौ देवियों की यात्रा संपूर्ण नहीं मानी जाती। नौ देवियों के नाम इस प्रकार हैं माता वैष्णो देवी कटरा,मां चामुंडा देवी, मां वज्रेश्वरी देवी कांगड़ा,मां ज्वाला देवी,मां चिंतपूर्णी देवी,मां नैना देवी,मां मनसा देवी पंचकूला ,मां कालिका देवी,मां शाकम्भरी देवी। 
     कैसे पहुंचे
 माता शाकुंभरी देवी का प्रसिद्ध मंदिर उत्तर प्रदेश राज्य के जिला सहारनपुर में पड़ता है। इसके लिए सबसे पहले सहारनपुर पहुंचना होता है। दिल्ली से  सहारनपुर लगभग 182 किलोमीटर दूर पड़ता है और पंजाब की ओर से आने वाले श्रद्धालुओं के लिए अंबाला वाया यमुना नगर मार्ग अत्याधिक सुगम है  । चंडीगढ़ से पंचकूला होते हुए नेशनल हाईवे 73 द्वारा सीधे सहारनपुर पहुंचा जा सकता है । सहारनपुर के निकटतम हवाई अड्डा देहरादून चंडीगढ़ और दिल्ली है जो लगभग 50 से 150 किलोमीटर तक के दायरे में हैं। हिमाचल प्रदेश से आने वाले श्रद्धालुओं के लिए सहारनपुर आना जरूरी नहीं है ।  पौंटा साहिब से हथिनी कुंड बैराज होते हुए बेहट पहुंचा जा सकता है। बेहट से शाकंभरी देवी का मंदिर 16 किमी दूर है। 
माता शाकम्भरी देवी सिद्धपीठ के मंदिरों की सूची इस प्रकार है-
(1)जिला पंचायत द्वारा बनाया गया शाकम्भरी देवी द्वार जो सिद्धपीठ से दो किमी पहले है। 
(2) माता बगलामुखी मंदिर
(3)शनिदेव मंदिर
(4)पंचमुखी हनुमान मंदिर
(5)बडकेश्वर महादेव मंदिर
(6)भूरादेव मंदिर
(7)इन्दरेश्वर महादेव मंदिर
(8)मनसा/ छिन्नमस्ता मंदिर
(9) कमलेश्वर हादेव मंदिर
(10)शाकेश्वर महादेव मंदिर
(11)शंकराचार्य आश्रम
(12)शाकम्भरी संस्कृत माध्यमिक विद्यालय
(13)श्री शाकम्भरी देवी भवन मंदिर
(14) बीरखेत का मैदान
(15)वटुकेश्वर महादेव मंदिर
(16)रक्तदंतिका मंदिर
(17)महाकाली की गुफा
(18)प्रेत शिला
(19)सहंस्रा ठाकुर धाम
(20)सूर्यकुण्ड
(21)गौतम ऋषि की गुफा
(22)बाणगंगा

लेखक अनिल सागडी
स्वयंभवा अयोनिजा प्रतिष्ठिता स्वयंप्रभा शाक पल्लव मूलाख्या शाकम्भरी नमाम्यहम्
By Anil Kumar Sagri